Jón Bjarki Bentsson , aðalhagfræðingur Íslandsbanka , segir bankann gera ráð fyrir að gengi krónu haldist stöðugt næstu ársfjórðunga . „ Við höfum séð krónuna hrista af sér tíðindi sem ýmsir hefðu kannski haldið að myndu hreyfa töluvert við henni . Það hefur gengið á ýmsu í ár . WOW air fór í þrot og birst hafa fréttir af erfiðleikum Icelandair sem ættu að hafa áhrif svo nokkuð sé nefnt . Mergur málsins er hins vegar sá að gjaldeyrisflæðið er nokkuð sterkt og stöðugt . Þeir aðilar sem eru hvað stórtækastir í gjaldeyrisviðskiptum haga líka sínum viðskiptum eftir því hvar krónan er stödd miðað við einhvers konar þyngdarpunkt á þessu ári sem virðist liggja í kringum 140 krónur á hverja evru , “ segir Jón Bjarki um markaðinn . Menn telji jafnvægi ríkja í genginu . Sérfræðingur í gjaldeyrismálum taldi í samtali við Morgunblaðið að markaðurinn hafi þegar verið búinn að verðleggja óvissuna í ferðaþjónustunni inn í gengi krónu þegar flugfélagið hætti starfsemi .